L-Assoċjazzjoni tat-tobba l-MAM għamlitha ċara li m’għandha l-ebda intenzjoni li tieħu f’idejha xi aspett tal-operat tal-immaniġjar ta’ xi professjonisti oħra tas-saħħa. Il-union kienet qed tirreagixxi għal rapporti tal-union tal-inferierma u l-qwiebel li t-tobba kienu qed jagħmlu pressjoni biex jieħdu xi sezzjoni tat-tmexxija tal-operazzjonijiet tal-isptar f’idejhom. F’konferenza tal-aħbarijiet, is-Segretarju Ġenerali tal-MAM Martin Balzan qal li l-Gvern għadu ma kkonsultax mal-union tat-tobba dwar it-twaqqif ta’ Business Unit strateġiku fl-isptar Mater Dei. Huwa qal iżda li l-union tat-tobba hija favur kwalunkwe prattiċi li jtejjbu l-effiċjenza tal-prattiċi fl-isptar. Kemm ir-rapport John Hopkins u anki r-rapport li tħejja minn John Dalli jissuġġerixxu li fl-isptar Mater Dei jitwaqqaf Business Unit biex jikkordina t-tmexxija tal-operat tal-fergħat differenti fl-isptar. Il-President tal-MAM Gordon Caruana Dingli qal li l-MAM qed tinsisti biss li tinżamm responsabbli għal deċiżjonijiet u prattiċi ta’ natura klinika bħal operazzjonijiet. Mistoqsi minn tvm.com.mt dwar għaliex il-MAM sejjħet konferenza tal-aħbarijiet meta lanqas biss għadha iltaqgħet mal-Gvern, is-Segretarju Ġenerali tal-MAM Martin Balzan qal li kienet qed tirreaġixxi għar-rapporti li dehru fil-media dwar l-l-allegazzjonijiet tal-MUMN li t-tobba jridu jiddettaw x’jagħmlu in-nurses. Huwa saħaq li ma għandu l-ebda oġġezzjoni li l-MUMN tkun rappreżentata wkoll fit-taħdidiet mal-Gvern. Ir-rappreżentanti tal-MAM qalu li jaqblu ma’ kwalunkwe proċedura li ttejjeb l-effiċjenza tal-operat tal-isptar. Qalu li fl-aħħar ħames snin kien hemm żieda ta’ 35 fil-mija fl-ammont ta’operazzjonijiet li qal qed joħolqu pressjoni kbira fuq proċeduri relatati mal-operat tal-isptar. Storja: Daphne Cassar